b'\n_START_ARTICLE_\nRestiokasvit\n_START_SECTION_\nTuntomerkit\n_START_PARAGRAPH_\nRestiokasvit ovat toisinaan melko isokokoisia hein\xc3\xa4m\xc3\xa4isi\xc3\xa4 tai saramaisia, juurakollisia ja vaihtelevassa m\xc3\xa4\xc3\xa4r\xc3\xa4ss\xc3\xa4 kaljuja ruohoja. Lehdet ovat hyvin surkastuneet. Kukat ovat pieni\xc3\xa4, yksineuvoisia (kasvi tavallisesti kaksikotinen), tavallisesti keh\xc3\xa4lehdellisi\xc3\xa4 ja sijaitsevat t\xc3\xa4hkyl\xc3\xb6ist\xc3\xa4 koostuvassa kukinnossa. Hedekukissa on kolme hedett\xc3\xa4. Emikukkien vartalo on lyhyt tai puuttuu ja luotti on haarainen.\n_START_SECTION_\nLevinneisyys\n_START_PARAGRAPH_\nRestiokasveja tavataan Afrikassa, Madagaskarissa, Hainanin saarella, Vietnamista Australiaan ulottuvalla alueella, Uudessa-Seelannissa ja Chiless\xc3\xa4.\n_START_SECTION_\nLuokittelu\n_START_PARAGRAPH_\nRestiokasvien heimossa on 61 sukua ja 535 lajia, jotka jakautuvat nelj\xc3\xa4\xc3\xa4n alaheimoon. Heimon evoluutio lienee alkanut noin 71,2 miljoonaa vuotta sitten.\n_START_SECTION_\nAlaheimo Restionoideae\n_START_PARAGRAPH_\nAlaheimon 11 tai 16 sukua ja 350 lajia kasvavat Saharan etel\xc3\xa4puolisessa Afrikassa ja Madagaskarissa. Siin\xc3\xa4 on kaksi tribusta._NEWLINE_Restioneae-tribuksessa on kolme tai kahdeksan sukua ja 300 lajia koko alaheimon levinneisyysalueella, erityisesti kuitenkin Kapmaassa. Suurimmat suvut ovat Restio (95 lajia), Ischyrolepis (48 lajia), Elegia (50 lajia) ja Thamnochortus (35 lajia)._NEWLINE_Tribus Willdenowieae k\xc3\xa4sitt\xc3\xa4\xc3\xa4 kahdeksan sukua ja 50 lajia, jotka kasvavat Kapmaassa. Eniten lajeja on suvussa Anthochortus (15 lajia).\n_START_SECTION_\nAlaheimo Sporadanthoideae\n_START_PARAGRAPH_\nAlaheimon kasveilla kukat ovat tavallisesti yksitt\xc3\xa4in ja kukkaperiss\xc3\xa4 on esilehti\xc3\xa4; joskus kukat ovat ker\xc3\xa4\xc3\xa4ntyneet t\xc3\xa4hkyl\xc3\xb6iksi._NEWLINE_Alaheimo kasvaa Australiassa ja Uudessa-Seelannissa. Siin\xc3\xa4 on kolme sukua ja 31 lajia; 22 lajia kuuluu sukuun Lepyrodia.\n_START_SECTION_\nAlaheimo Centrolepidoideae\n_START_PARAGRAPH_\nKasvit ovat pienehk\xc3\xb6j\xc3\xa4, enemm\xc3\xa4n tai v\xc3\xa4hemm\xc3\xa4n m\xc3\xa4t\xc3\xa4st\xc3\xa4vi\xc3\xa4, joskus yksivuotisia. Lehtilapa on hyvin kehittynyt, liere\xc3\xa4 ja yksipintainen, joskus kielekkeellinen. Kukinto on vanallinen, myker\xc3\xb6m\xc3\xa4inen ja alalehdellinen tai t\xc3\xa4hk\xc3\xa4m\xc3\xa4inen. Kukat ovat kaksineuvoisia ja keh\xc3\xa4tt\xc3\xb6mi\xc3\xa4. Heteit\xc3\xa4 on yksi tai kaksi ja yhdislehtinen siki\xc3\xa4in koostuu 1\xe2\x80\x9345 emilehdest\xc3\xa4. Vartaloita on useita. Hedelm\xc3\xa4 on avautuva tai avautumaton._NEWLINE_Alaheimoon kuuluu kolme sukua ja 35 lajia, ja se kasvaa Hainanissa, Indokiinassa ja Malaijien saaristosta Uuteen-Seelantiin ulottuvalla alueella sek\xc3\xa4 Etel\xc3\xa4-Amerikan etel\xc3\xa4osassa (Gaimardia).\n_START_SECTION_\nAlaheimo Leptocarpoideae\n_START_PARAGRAPH_\nAlaheimossa on 28 sukua ja 117 lajia, jotka ovat levinneet Hainaniin, Vietnamista Australiaan ulottuvalle alueelle, Uuteen-Seelantiin ja yksi suku Chileen (Apodasmia). Runsaslajisin suku on 20-lajinen Chordifex (20).'